Na osnovu člana 38 stav 1 tačka 1 Zakona o lokalnoj samoupravi ("Službeni list CG", broj 2/18), Skupština Opštine Tuzi, na sjednici održanoj \_\_\_\_\_\_\_\_\_2019. godine, donijela je

**STATUT**

**Opštine Tuzi**

**I - OPŠTE ODREDBE**

**Član 1**

Statutom Opštine Tuzi (u daljem tekstu: Statut) se uređuju: prava i dužnosti Opštine Tuzi i način njihovog ostvarivanja, poslovi i način odlučivanja stanovništva Opštine Tuzi, način i uslovi vršenja sopstvenih poslova, organizacija i način rada uprave Opštine Tuzi, način donošenja propisa, način povjeravanja određenih poslova opštini, način obezbjeđenja javnosti rada organa Opštine Tuzi i učešća građana u poslovima iz nadležnosti Opštine Tuzi, finansiranje Opštine Tuzi, oblik i sadržina simbola Opštine Tuzi, praznik Opštine Tuzi, osnivanje i rad mjesne zajednice i drugih oblika mjesne samouprave, uslovi za pokretanje građanske inicijative i druga pitanja od značaja za funkcionisanje lokalne samouprave u Opštini Tuzi.

**Član 2**

Izrazi upotrijebljeni u ovom statutu za fizička lica u muškom rodu, podrazumijevaju iste izraze u ženskom rodu.

**Član 3**

U Opštini Tuzi građani ostvaruju pravo na lokalnu samoupravu, radi zadovoljavanja potreba od neposrednog i zajedničkog interesa utvrđenih zakonom i Statutom Opštine Tuzi.

Opština Tuzi ostvaruje svoja prava i dužnosti preko izabranih organa, organa lokalne uprave, mjesnih zajednica, javnih službi, drugih organizacija i drugih pravnih i fizičkih lica u skladu sa zakonom, ovim Statutom i podzakonskim aktima.

U vršenju poslova Opština Tuzi je samostalna a njena prava mogu biti ograničena samo u slučajevima i pod uslovima utvrđenim zakonom, u skladu sa Ustavom.

**II - PRAVNI STATUS**

**1. Teritorija i sjedište Opštine Tuzi**

**Član 4**

Opština Tuzi obuhvata teritoriju utvrđenu zakonom kojim se utvrđuje teritorijalna organizacija Crne Gore.

Granice područja naselja i nazivi naselja Opštine Tuzi utvrđuju se odlukom Skupštine Opštine Tuzi, u skladu sa zakonom kojim se uređuje teritorijalna organizacija Crne Gore.

**Član 5**

Opština Tuzi, ima svojstvo pravnog lica.

Sjedište Opštine Tuzi je u Tuzima, Tuzi bb.

**Član 6**

Opštinu predstavlja i zastupa predsjednik opštine.

**Član 7**

Praznik Opštine Tuzi je 15. decembar, dan kada su Tuzi 1944. godine, oslobođene od fašizma.

Praznik Opštine Tuzi je 1. septembar, dan kada su Tuzi postale samostalna Opština.

**2. Simboli Opštine**

**Član 8**

Opština ima grb i zastavu.

Grb Opštine je u obliku trouglasto rascijepljeno crvenom- srebrnom štitu, u heraldički desnom crvenom polju heraldički desna srebrna šaka, štit nadvišen srebrnom bedemskom krunom sa tri merlona pridržan sa dva srebrna pelikana oslonjena na srebrnu lentu crvenom reversa sa natpisom 1222.

Zastava odnosa 4:4 (2:3) podijeljena je vertikalno na dva jednaka polja crvene i bijele boje, u crvenom (lijevom) polju je prikaz bijele šake definisane crnom konturnom linijom.

Upotreba grba i zastave uređuje se posebnom odlukom Skupštine opštine Tuzi.

**3. Pečat Opštine Tuzi**

**Član 9**

Opština Tuzi, organi Opštine Tuzi i organi uprave Opštine Tuzi imaju pečat.

Pečat Opštine Tuzi je okruglog oblika, prečnika 32 mm i sa tekstom koji je ispisan na službenom i na albanskom jeziku:" Crna Gora, Opština Tuzi, Tuzi /Mali i Zi, Komuna e Tuzit, Tuz".

U sredini pečata je grb Opštine Tuzi, odnosno Glavnog grada ako grb Opštine nije utvrđen.

Pečat organa Opštine i pečat organa uprave Opštine Tuzi, pored elemenata iz stava 2 i 3 ovog člana, sadrži i naziv organa.

Skupština Opštine Tuzi posebnom odlukom uređuje: izradu, upotrebu, čuvanje i uništavanje pečata i druga pitanja koja se odnose na upotrebu pečata.

**4. Javna priznanja Opštine Tuzi**

**Član 10**

Građanima Opštine Tuzi i drugim licima, lokalnim zajednicama, ustanovama i pravnim licima mogu se dodjeljivati javna priznanja za uspjehe u radu i djelovanju, kojima se doprinosi razvoju određenih djelatnosti, a samim tim i razvoju Opštine Tuzi kao cjeline.

**Član 11**

Javna priznanja su:

* proglašenje počasnim građaninom;
* zahvalnica;
* Nagrada "15. Decembar";
* ostale nagrade.

**Član 12**

Javna priznanja se mogu dodjeljivati i državljanima drugih zemalja,opštinama, gradovima, međunarodnim organizacijama i organizacijama drugih država.

**Član 13**

Počasnim građaninom Opštine Tuzi može se proglasiti lice koje je posebno zaslužno za razvoj vrijednosti demokratskog društva, istorijskih događaja i tradicije, položaja i ugleda Opštine Tuzi, njegovog odnosa sa drugim opštinama u zemlji i inostranstvu, kao i naučni radnik i sportista koji je postigao značajne rezultate u svojoj oblasti.

O proglašenju za počasnog građanina odlučuje Skupština Opštine Tuzi.

Predlog za proglašenje počasnim građaninom mogu podnijeti: građani, udruženja građana, odbornik u Skupštini Opštine Tuzi, predsjednik opštine, skupština opštine, javnopravni organi, privredna društva i ustanove.

Postupak za proglašenje počasnim građaninom sprovodi radno tijelo Skupštine Opštine Tuzi nadležno za izbor i imenovanja.

**Član 14**

Počasnom građaninu uručuje se povelja.

Povelja je pravougaonog oblika, urađena na pergamentu, ispisana kaliografski, sa posrebrenim pločicama na kojima su grb Crne Gore i grb Opštine Tuzi.

Povelja počasnom građaninu uručuje se na svečan način, na posebnoj sjednici Skupštine.

Izuzetno, Povelja se može uručiti i van sjednice Skupštine, na prikladan način.

**Član 15**

Nagrada "15. decembar", dodjeljuje se povodom Praznika Opštine Tuzi, za najviše zasluge i postignute rezultate u teorijskom i praktičnom radu i djelovanju u svim oblastima ljudskog stvaralaštva.

O dodjeli Nagrade "15. decembar", odlučuje žiri koji imenuje Skupština Opštine Tuzi.

Uslovi, način i postupak za dodjelu Nagrade utvrđuje se posebnom odlukom Skupštine.

**Član 16**

Zahvalnica Opštine Tuzi se dodjeljuje pojedincima, udruženjima građana, mjesnim zajednicama, privrednim društvima i drugim pravnim licima, u znak priznanja za dobročinstvo, humani gest i učešće u aktivnostima kojima se promoviše Opštinu Tuzi.

**Član 17**

Zahvalnicu Opštine Tuzi dodjeljuje predsjednik Opštine.

Izgled i opis Zahvalnice Opštine Tuzi, sadržaj i oblik evidencije o dodijeljenim poveljama i zahvalnicama i druga pitanja koja su od značaja za Opštine Tuzi, utvrdiće se pravilnikom, koji donosi predsjednik Opštine.

**Član 18**

Odlukom Skupštine Opštine Tuzi ustanovljavaju se ostala priznanja (studentske, sportske, kulturne i druge nagrade) i uređuju uslovi i način njihove dodjele.

**III - UPOTREBA JEZIKA I PISMA**

**Član 19**

U Opštini Tuzi, pored upotrebe službenog crnogorskog jezika i pisma, u službenoj upotrebi su albanski i bosanski jezik i pismo.

**Član 20**

Organi lokalne uprave, javnih ustanova i privrednih društava čiji je osnivač Opština Tuzi, su obavezni da obezbijede korišćenje jezika i pisma u upravnom postupku, kod izdavanja javnih isprava i vođenja službene evidencije, svih akata vezanih za izborno pravo, izražavanje, čuvanje, njegovanje i razvijanje i javno ispoljavanje nacionalne, etničke, kulturne i vjerske posebnosti u skladu sa zakonom.

**Član 21**

Nacrti akata daju se na javnu raspravu na službenom jeziku i jezicima u službenoj upotrebi, u skladu sa članom 19 ovog statuta.

Rasprava o aktima iz prethodnog stava vodi se i na tim jezicima.

**Član 22**

Opšti akti koje donose organi Opštine Tuzi pišu se i objavljuju na službenom jeziku i jezicima u službenoj upotrebi, u skladu sa članom 19 ovog statuta.

**IV - POSLOVI OPŠTINE TUZI**

**Član 23**

Opština Tuzi samostalno obavlja poslove lokalne samouprave koji su od neposrednog i zajedničkog interesa za stanovništvo Opštine Tuzi, u skladu sa zakonom i ovim statutom.

Poslove iz svoje nadležnosti Opština Tuzi vrši preko svojih organa, organa opštine, organa mjesne zajednice i javnih službi u skladu sa zakonom, ovim statutom i drugim aktima.

**Član 24**

Opština Tuzi, u skladu sa zakonom donosi:

1. strateški plan razvoja Opštine Tuzi;
2. budžet i završni račun budžeta;
3. planove i programe za pojedine oblasti;
4. urbanističke projekte i
5. druge akte, u skladu sa svojim nadležnostima.

**Član 25**

Opština Tuzi u skladu sa zakonom i drugim propisima:

1. uređuje i obezbjeđuje obavljanje i razvoj komunalnih djelatnosti, održavanje komunalne infrastrukture i komunalnog reda;
2. uređuje i obezbjeđuje obavljanje poslova izgradnje, rekonstrukcije, održavanja i zaštite opštinskih puteva;
3. uređuje i obezbjeđuje prevoz putnika u gradskom i prigradskom linijskom saobraćaju i autotaksi prevoz;
4. reguliše saobraćaj na svom području, u skladu sa zakonom kojim se uređuje bezbjednost saobraćaja na putevima;
5. uređuje građevinsko zemljište;
6. uređuje i obezbjeđuje uslove za razvoj preduzetništva;
7. stara se o lokalnim dobrima od opšteg interesa;
8. obezbjeđuje uslove i stara se o zaštiti životne sredine i pojedinih njenih djelova (kvalitet vazduha, zaštita od buke, upravljanje otpadom i dr.);
9. uređuje i obezbjeđuje uslove za upravljanje vodama, vodnim zemljištem i vodnim objektima od lokalnog značaja, stara se o njihovoj zaštiti i korišćenju, izdaje vodna akta i vodi propisane evidencije, utvrđuje erozivna područja, protiverozivne mjere i sprovodi zaštitu od erozija i bujica, organizuje i obezbjeđuje obavljanje drugih poslova iz oblasti upravljanja, korišćenja i zaštite voda i vodosnabdijevanja;
10. uređuje odnose u oblasti stanovanja i stara se o obezbjeđenju uslova za održavanje stambenih zgrada;
11. uređuje, obezbjeđuje i stvara uslove za razvoj kulture i zaštitu kulturnih dobara;
12. uređuje, organizuje i stvara uslove i stara se o razvoju turizma, kao i razvoju djelatnosti kojima se unapređuje razvoj turizma;
13. stvara uslove za razvoj i unapređenje sporta djece, omladine i građana, kao i razvijanje međuopštinske sportske saradnje;
14. stvara uslove za korišćenje poljoprivrednog zemljišta i stara se o njegovoj zaštiti;
15. u skladu sa mogućnostima, učestvuje u obezbjeđivanju uslova i unapređenju djelatnosti: zdravstvene zaštite, obrazovanja, socijalne i dječje zaštite, zapošljavanja i drugih oblasti od interesa za lokalno stanovništvo i vrši prava i dužnosti osnivača ustanova koje osniva u ovim djelatnostima, u skladu sa zakonom;
16. u skladu sa mogućnostima, uređuje i obezbjeđuje rješavanje stambenih potreba lica u stanju socijalne potrebe i lica sa invaliditetom i pomaže rad humanitarnih i nevladinih organizacija iz ovih oblasti;
17. uređuje i obezbjeđuje uslove za informisanje lokalnog stanovništva;
18. uređuje i obezbjeđuje uslove za razvoj bibliotečke i drugih djelatnosti od - interesa za lokalno stanovništvo;
19. rješava o pravima iz oblasti boračko-invalidske zaštite i vodi evidenciju o korisnicima prava;
20. uređuje i obezbjeđuje uslove za zaštitu i spašavanje stanovništva, materijalnih i kulturnih dobara i životne sredine od elementarnih nepogoda, tehničko-tehnoloških nesreća i drugih nesreća;
21. organizuje i sprovodi mjere zaštite stanovništva od zaraznih bolesti;
22. stvara uslove za razvoj poljoprivredne proizvodnje (voćarstvo, povrtlarstvo, maslinarstvo i dr.) i obavlja druge poslove iz ove oblasti;
23. obezbjeđuje uslove za zaštitu potrošača;
24. uređuje način i uslove držanja kućnih ljubimaca, način postupanja sa napuštenim i izgubljenim životinjama, obezbjeđuje uslove za njihovo zbrinjavanje i sprovodi mjere kontrole njihovog razmnožavanja;
25. utvrđuje radno vrijeme u određenim djelatnostima i određuje područja u kojima se može obavljati određena djelatnost;
26. uređuje i obezbjeđuje uslove za održavanje javnih sajmova lokalnog značaja;
27. uređuje način organizovanja javnih radova od lokalnog značaja;
28. propisuje prekršaje za povrede propisa Opštine Tuzi.

**Član 26**

U okviru sopstvenih nadležnosti, Opština Tuzi:

1. raspolaže, upravlja i štiti svoju imovinu i vrši pojedina svojinska ovlašćenja na državnoj imovini, u skladu sa zakonom;
2. uređuje, uvodi i utvrđuje sopstvene prihode u skladu sa zakonom;
3. vrši poslove naplate i kontrole sopstvenih prihoda;
4. rješava o pravima, obavezama i pravnim interesima fizičkih lica, pravnih lica i drugih stranaka u upravnim i drugim stvarima;
5. utvrđuje javni interes za eksproprijaciju nepokretnosti za realizaciju projekata od značaja za Opštinu Tuzi, u skladu sa zakonom;
6. obezbjeđuje sprovođenje aktivnosti koje imaju za cilj poboljšanje energetske efikasnosti u objektima i sistemima koji koriste energiju (zgrade, sistemi javnog saobraćaja, javne rasvjete, vodosnabdijevanja, upravljanja otpadom i dr.), a koje za obavljanje djelatnosti koriste organi Opštine Tuzi, organi uprave Opštine Tuzi i javne službe;
7. vodi evidencije u skladu sa zakonom;
8. vrši poslove inspekcijskog nadzora u skladu sa zakonom;
9. vrši poslove obezbjeđenja komunalnog reda u skladu sa zakonom;
10. organizuje i obavlja poslove pružanja pravne pomoći građanima u skladu sa zakonom;
11. ustanovljava javna priznanja i nagrade;
12. vrši i druge poslove u skladu sa potrebama i interesima stanovništva Opštine Tuzi.

**Član 27**

Radi obezbjeđenja vršenje poslova iz svoje nadležnosti Opština Tuzi osniva:

* organe uprave Opštine Tuzi,
* ustanove, privredna društva i druge oblike organizevanja radi pružanja javnih usluga (u daljem tekstu: javne službe).

**Član 28**

Vršenje sopstvenih poslova, Opština Tuzi obezbjeđuje u skladu sa svojim mogućnostima, interesima i potrebama stanovništva Opštine Tuzi.

**Član 29**

Poslove iz svoje nadležnosti Opština Tuzi vrši preko organa lokalne uprave, ustanova, privrednih društava i javnih službi čiji je osnivač, u skladu sa zakonom, Statutom i drugim aktima.

**Član 30**

Pored poslova iz sopstvene nadležnosti, Opština Tuzi vrši poslove koji su joj prenijeti zakonom ili povjereni propisom Vlade.

Za vršenje prenesenih i povjerenih poslova iz stava 1 ovog člana sredstva se obezbjeđuju iz budžeta Crne Gore u skladu sa propisom o prenošenju, odnosno povjeravanju tih poslova.

**V - IMOVINA OPŠTINE TUZI**

**Član 31**

Imovinu Opštine Tuzi čine nepokretne i pokretne stvari, novčana sredstva, hartije od vrijednosti i druga imovinska prava, u skladu sa zakonom.

Imovinom Opštine Tuzi raspolaže Skupština Opštine Tuzi, osim u slučajevima otuđenja imovinskih prava na nepokretnostima neposrednom pogodbom, utvrđenim zakonom kojim se uređuje državna imovina.

Skupština Opštine Tuzi može prenijeti pravo davanja imovine u zakup i pravo prodaje pokretnih stvari na nadležne organe uprave Opštine Tuzi, u skladu sa posebnom odlukom.

Organi iz stava 2, 3. i 4. obavezni su upravljati i raspolagati imovinom savjesno u skladu sa njenom prirodom i namjenom.

**Član 32**

Organ lokalne uprave nadležan za poslove imovine zaključuje ugovor o kupoprodaji, poklonu, razmjeni, zakupu, davanju na korišćenje i sl. (u daljem tekstu: raspolaganje) zemljišta u imovini Opštine Tuzi, ugovor o kupoprodaji, poklonu i razmjeni objekata u imovini Opštine Tuzi, uspostavljanju založnog prava na zemljištu i objektima, zasnivanju stvarnih službenosti na zemljištu, kao i druge ugovore za koje bude ovlašćen odlukom Skupštine Opštine Tuzi ili predsjednika Opštine Tuzi.

Izuzetno od odredbe stava 1 ovog člana, ugovor o davanju u zakup ili na korišćenje službenih prostorija mjesnih zajednica zaključuje organ uprave nadležan za poslove mjesnih zajednica, u skladu sa posebnom odlukom Skupštine Opštine Tuzi.

**Član 33**

Opština Tuzi i javne službe čiji je osnivač Opština Tuzi, dužne su da vode evidenciju o svojoj imovini u skladu sa zakonom.

Pripremu propisa i drugih akata, sprovođenje postupka, pripremu pojedinčnih akata u oblasti raspolaganja, upravljanja i korišćenja državne imovine, zaštitu imovinsko-pravnih interesa Opštine Tuzi, kao i procjenu vrijednosti nepokretnosti kojima raspolaže Opština Tuzi, vrši organ uprave Opštine Tuzi nadležan za poslove imovine.

Izuzetno od stava 2 ovog člana, Opština Tuzi može odrediti i drugi ovlašćeni organ ili instituciju za procjenu vrijednosti nepokretnosti, u skladu sa zakonom.

**VI - FINANSIRANJE OPŠTINE TUZI**

**Član 34**

Opšina obezbedjuje prihode za finansiranje sopstvenih poslova iz sledećih izvora:

* Sopstvenih prihoda;
* Zakonom ustupljenih prihoda;
* Egalizacionog fonda;
* Budzeta Crne Gore;
* donacija;
* drugih izvora,u skladu sa zakonom.

Opštini Tuzi se obezbjeđuju sredstva za obavljanje prenesenih i povjerenih poslova iz budžeta Crne Gore, u skladu sa propisom o prenošenju, odnosno povjeravanju poslova.

Opština Tuzi ima budžet.

**Član 35**

Budžet donosi Skupština Opštine Tuzi.

Predlog odluke o budžetu utvrđuje predsjednik Opštine i dostavlja ga Skupštini do kraja novembra godine koja prethodi godini za koju se donosi budžet.

Za izvršenje budžeta Opštine Tuzi odgovoran je predsjednik Opštine.

Za namjensko korišćenje budžetskih sredstava odgovoran je starješina organa uprave Opštine Tuzi nadležan za poslove budžeta/finansija.

Opština Tuzi se može zaduživati u skladu sa zakonom.

**Član 36**

Nadzor nad izvršenjem budžeta i namjenskim korišćenjem sredstava koja se budžetom raspoređuju za pojedine namjene vrši Skupština Opštine Tuzi.

Nadzor iz stava 1 ovog člana se obavlja dostavljanjem Skupštini polugodišnjeg izvještaja o izvršenju budžeta i dostavljanjem Skupštini završnog računa budžeta.

Skupština može na predlog predsjednika Skupštine i jedne trećine odbornika, uz odgovarajuće obrazloženje i prije roka utvrđenog u stavu 2 ovog člana, zahtijevati dostavljanje izvještaja o realizaciji i korišćenju budžetskih sredstava.

**Član 37**

Nadzor nad finansijskim, materijalnim i računovodstvenim poslovanjem korisnika budžeta, u pogledu namjene, obima i dinamike korišćenja sredstava vrši predsjednik Opštine.

Nadzor iz stava 1 ovog člana vrši se podnošenjem izvještaja od strane korisnika budžetskih sredstava, izvještaja Službe za unutrašnju reviziju, kao i neposrednim uvidom kod korisnika budžetskih sredstava od strane organa nadležnog za poslove budžeta.

**VII - ORGANI OPŠTINE TUZI**

**Član 38**

Organi Opštine Tuzi su:

* Skupština Opštine Tuzi (u daljem tekstu: Skupština)
* predsjednik Opštine Tuzi (u daljem tekstu:predsjednik opštine)

**1. Skupština**

**Član 39**

Skupština je predstavnički organ građana koji funkciju vrši u skladu sa Ustavom, zakonom i ovim statutom.

Skupštinu čine odbornici koje biraju građani na period od četiri godine, u skladu sa zakonom.

**Član 40**

Prvu sjednicu novoizabrane Skupštine saziva predsjednik Skupštine prethodnog saziva, najkasnije u roku od 15 dana od dana objavljivanja konačnih rezultata izbora.

Sjednica Skupštine održava se, najkasnije u roku od 15 dana od dana sazivanja.

Prvom sjednicom Skupštine, do izbora predsjednika Skupštine, predsjedava najstariji odbornik.

U slučaju odsutnosti ili neprihvatanja najstarijeg odbornika da predsjedava sjednicom, do izbora predsjednika Skupštine sjednicom će predsjedavati sljedeći najstariji odbornik koji prihvati da predsjedava sjednicom.

**Član 41**

Ako se sjednica ne sazove u roku iz člana 40 stav 1 ovog statuta, odnosno ne održi u roku iz člana 40 stav 2, sjednicu saziva Vlada, najkasnije u roku od 15 dana od dana isteka propisanog roka za sazivanje, odnosno, održavanje sjednice.

U slučaju iz stava 1 ovog člana sjednica se održava, najkasnije u roku od 15 dana od dana sazivanja.

Sjednicom iz prethodnog stava predsjedava najstariji odbornik Skupštine.

Skupština se smatra konstituisanom izborom predsjednika Skupštine.

Ako se Skupština ne konstituiše u roku od 60 dana od dana objavljivanja konačnih rezultata izbora, Predsjednik Crne Gore raspisuje nove izbore za Skupštinu.

**Član 42**

Na prvoj sjednici Skupštine, predsjedavajući konstatuje da je Izborna komisija Opštine Tuzi podnijela Izvještaj o sprovedenim izborima i objavljuje da je podnošenjem Izvještaja Izborne komisije započeo mandat novoizabranim odbornicima, a potom se vrši izbor predsjednika.

Konstatovanje mandata odbornika prilikom popune odborničkog mjesta u toku trajanja mandata Skupštine izvršeno je kada se Skupština upozna sa Izvještajem Izborne komisije.

**Član 43**

Skupštinu saziva predsjednik Skupštine po potrebi, a najmanje jednom u tri mjeseca.

Predsjednik Skupštine saziva Skupštinu, po sopstvenoj inicijativi, na zahtjev predsjednika Opštine, jedne trećine odbornika i na inicijativu 500 punoljetnih građana koji imaju prebivalište na teritoriji Opštine Tuzi, u roku od 15 dana od dana podnošenja zahtjeva, odnosno inicijative.

Inicijativa mora da sadrži razloge za sazivanje sjednice i da bude svojeručno potpisana od strane građana, sa naznačenim brojem lične karte i adresom prebivališta.

Uz zahtjev, odnosno inicijativu za sazivanje sjednice, ovlašćeni predlagač dostavlja materijal za sjednicu, pripremljen u skladu sa Poslovnikom.

Ako predsjednik Skupštine ne sazove sjednicu u roku iz stava 2 ovog člana, sjednicu saziva podnosilac zahtjeva, odnosno inicijative.

Sjednicom Skupštine u slučaju iz stava 5 ovog člana, predsjedava odbornik koga odredi podnosilac zahtjeva, odnosno inicijative.

Sjednica Skupštine održava se, najkasnije u roku od 15 dana od dana sazivanja.

Odluku ili drugi akt koji Skupština donese potpisuje predsjedavajući Skupštinom.

**1.1. Prava i dužnosti odbornika**

**Član 44**

Odbornik ima pravo i dužnost da učestvuje u radu Skupštine i njenih radnih tijela, predlaže Skupštini razmatranje pitanja iz njene nadležnosti, podnosi predloge za donošenje odluka i drugih akata, podnosi amandmane na predloge propisa, postavlja pitanja u vezi sa radom organa Opštine Tuzi, vrši i druge poslove u skladu sa zakonom, ovim statutom i Poslovnikom Skupštine.

Odbornik može da učestvuje i u radu radnih tijela u kojima nije član, bez prava odlučivanja.

**Član 45**

Odbornik ima pravo da traži obavještenje od predsjednika Skupštine, predsjednika radnog tijela i sekretara Skupštine o pitanjima koja se odnose na poslove iz okvira prava i dužnosti organa Opštine Tuzi i uprave Opštine Tuzi koja su mu potrebna radi ostvarivanja funkcije odbornika.

Zahtjev iz prethodnog stava odbornik podnosi u pisanoj formi, a nadležni organ je dužan da da pisani odgovor u roku od 15 dana od dana podnošenja zahtjeva.

Ukoliko nadležni organ ne dostavi pisani odgovor u predviđenom roku, predsjednik Skupštine je dužan da podnosiocu zahtjeva da pisano obrazloženje zbog čega odgovor nije dostavljen ili ne može biti dostavljen.

**Član 46**

Skupština ima stručnu službu (u daljem tekstu: Služba Skupštine).

**Član 47**

U vršenju funkcije odbornika, Služba Skupštine obezbjeđuje uslove potrebne za ostvarivanje funkcije odbornika, i to:

* pruža pomoć odborniku u izradi predloga koje podnosi Skupštini i radnom tijelu;
* obezbjeđuje korišćenje potrebne dokumentacije za pitanja koja su na dnevnom redu Skupštine i radnog tijela i za ostvarivanje odborničke funkcije;
* daje stručna objašnjenja o pojedinim problemima na koje nailaze u toku rada Skupštine.

**Član 48**

Odborniku se izdaje odbornička legitimacija.

Oblik i sadržina odborničke legitimacije utvrđuje se Poslovnikom Skupštine.

**Član 49**

Odbornik Skupštine ima pravo na naknadu za rad, u skladu sa posebnom odlukom Skupštine.

**Član 50**

Odbornik se ne može pozvati na odgovornost za iznijeto mišljenje, način glasanja ili izgovorenu riječ u vršenju odborničke funkcije.

**Član 51**

Odbornik podnosi ostavku u pisanom obliku predsjedniku Skupštine.

Predsjednik Skupštine ostavku dostavlja odbornicima i Izbornoj komisiji Opštine Tuzi.

Skupština, na prvoj narednoj sjednici, konstatuje prestanak mandata odborniku koji je podnio ostavku i u drugim slučajevima prestanka mandata utvrđenim zakonom.

**1.2. Odborničko pitanje**

**Član 52**

Odbornik ima pravo da postavi odborničko pitanje na sjednici Skupštine predsjedniku Skupštine, predsjedniku opštine, glavnom administratoru, starješini organa uprave Opštine Tuzi, rukovodiocu javne službe i drugih organizacija čiji je osnivač Opština Tuzi.

Odborničko pitanje može se odnositi na rad organa Opštine Tuzi, organa uprave Opštine Tuzi, organizacija i javnih službi čiji je osnivač Opština Tuzi.

Odborničko pitanje se postavlja u pisanoj formi.

Odbornik ima pravo da na sjednici Skupštine postavi najviše dva odbornička pitanja.

Postupak i način postavljanja odborničkih pitanja i odgovor na njih uređuje se

Poslovnikom Skupštine.

**1.3. Javnost rada Skupštine**

**Član 53**

Rad Skupštine je javan.

Radio i drugi elektronski mediji imaju pravo da direktno prenose sjednice Skupštine.

Skupština i njena radna tijela isključiće javnost iz svog rada u slučajevima kada se razmatraju materijali čija je povjerljivost propisana zakonom.

**1.4. Poslovi Skupštine**

**Član 54**

Skupština:

1. donosi statut opštine;
2. donosi propise i druge opšte akte;
3. donosi strateški plan razvoja opštine;
4. donosi planove i programe razvoja za pojedine oblasti;
5. donosi urbanističke projekte;
6. donosi program uređenja prostora, odnosno plan komunalnog opremanja;
7. donosi budžet i završni račun budžeta;
8. uvodi i utvrđuje opštinske poreze, takse, naknade i druge sopstvene prihode;
9. raspolaže nepokretnom imovinom, osim u slučajevima otuđenja imovinskih prava na nepokretnostima neposrednom pogodbom, utvrđenim zakonom kojim se uređuje državna imovina;
10. utvrđuje uslove za osnivanje mjesnih zajednica i daje saglasnost na odluke o osnivanju;
11. raspisuje referendum za teritoriju opštine ili za dio teritorije;
12. odlučuje o građanskoj inicijativi;
13. odlučuje o raspisivanju samodoprinosa za teritoriju opštine;
14. osniva javne službe;
15. odlučuje o zaduživanju i davanju garancija, u skladu sa zakonom;
16. vrši potvrđivanje mandata i odlučuje o pravima odbornika;
17. donosi odluku o skraćenju mandata skupštine;
18. bira i razrješava predsjednika skupštine, predsjednika opštine i potpredsjednika skupštine;
19. daje saglasnost na odluku o imenovanju i razrješenju potpredsjednika opštine;
20. imenuje sekretara skupštine, na predlog predsjednika skupštine;
21. imenuje članove radnih tijela skupštine;
22. imenuje i razrješava članove organa upravljanja javnih službi;
23. razmatra i usvaja izvještaj o radu predsjednika opštine i radu organa i službi;
24. razmatra izvještaj o radu javnih službi čiji je osnivač opština;
25. razmatra izvještaj o realizaciji preporuka Državne revizorske institucije;
26. donosi poslovnik o svom radu;
27. donosi etički kodeks;
28. donosi odluku o zaradama lokalnih funkcionera i lica koja imenuje Skupština;
29. donosi odluku o zaradama lokalnih službenika i namještenika;
30. vrši i druge poslove utvrđene zakonom i statutom.

**1.5. Radna tijela**

**Član 55**

Skupština obrazuje kao stalna radna tijela odbore i savjete, a komisije kao povremena radna tijela.

Za članove odbora Skupština imenuje odbornike Skupštine.

Za članove savjeta i komisija, pored odbornika, mogu se imenovati naučni i stručni radnici i predstavnici nevladinih organizacija, s tim da njihov broj ne može biti veći od polovine ukupnog broja članova radnih tijela.

**Član 56**

Stalna radna tijela razmatraju predloge odluka, drugih akata, kao i druga pitanja koja su na dnevnom redu Skupštine i o njima daju mišljenja i predloge.

**Član 57**

Povremena radna tijela osnivaju se radi razmatranja ili stručne obrade pojedinog pitanja, odnosno izrade predloga određenog akta.

**Član 58**

Odlukom o obrazovanju radnih tijela utvrđuje se djelokrug, način rada i odlučivanja radnih tijela, broj članova i druga pitanja od značaja za njihov rad.

**Član 59**

Radno tijelo ima predsjednika i određeni broj članova. Sastav odbora odgovara stranačkoj strukturi Skupštine. Odbornik može biti član jednog ili više radnih tijela.

**1.6. Akti Skupštine**

**Član 60**

U vršenju poslova iz okvira svoje nadležnosti, Skupština donosi Statut Opštine Tuzi, Poslovnik Skupštine, odluke, rješenja, zaključke, deklaracije, povelje, preporuke, program rada i druge akte.

Skupština donosi program rada za kalendarsku godinu.

Programom rada definišu se aktivnosti Skupštine i njihov osnovni sadržaj, nosioci posla i rokovi za razmatranje pojedinih pitanja.

Predlog programa rada Skupštine utvrđuje predsjednik Skupštine.

Postupak i način izrade Programa rada uređuje se Poslovnikom Skupštine.

**1.7. Postupak donošenja odluka i drugih akata**

**Član 61**

Pravo predlaganja budžeta ima predsjednik opštine.

Pravo predlaganja drugih odluka, propisa i opštih akata ima predsjednik opštine, odbornik i najmanje 500 punoljetnih građana koji imaju prebivalište na teritoriji Opštine Tuzi.

**Član 62**

O opštim aktima koje donosi Skupština sprovodi se javna rasprava u skladu sa zakonom i odlukom Skupštine kojom se uređuje pitanje učešća građana u vršenju javnih poslova.

**Član 63**

Odluka se može, izuzetno, donijeti po hitnom postupku.

Predlagač odluke dužan je da u obrazloženju predloga odluke navede razloge zbog kojih je neophodno da se odluka donese po hitnom postupku.

**Član 64**

Skupština može da odlučuje ako sjednici prisustvuje većina od ukupnog broja odbornika.

Skupština donosi odluke većinom glasova prisutnih odbornika, ako zakonom ili ovim statutom za pojedina pitanja nije predviđena druga većina.

Skupština, većinom glasova ukupnog broja odbornika, donosi: Statut, budžet, odluku o zaduživanju Opštine Tuzi, odluku o davanju saglasnosti za zaduživanje javnih službi čiji je osnivač, odluku kojom se utvrđuju materijalne obaveze građana, odluku o raspisivanju opštinskog referenduma, odluku o izboru i razrješenju predsjednika Skupštine, odluku o izboru i razrješenju predsjednika opštine, odluku o skraćenju mandata skupštine i odluku o proglašenju počasnim građaninom.

Odluke i drugi opšti akti stupaju na snagu osmog dana od dana objavljivanja.

Izuzetno, kada za to postoje razlozi utvrđeni u postupku donošenja, može se predvidjeti da odluka i drugi opšti akt stupa na snagu najranije danom objavljivanja.

Objavljivanje akata se vrši u "Službenom listu Crne Gore - opštinski propisi" i na web sajt Opštine Tuzi .

Na web sajtu Opštine Tuzi objavljuju se i pojedinačni akti, odluke o davanju saglasnosti na ugovore, izvještaji, informacije i drugi materijali.

**1.8. Predsjednik Skupštine**

**Član 65**

Skupština ima predsjednika.

Predsjednika Skupštine iz reda odbornika bira Skupština, na predlog jedne trećine odbornika, većinom glasova ukupnog broja odbornika.

Funkcija predsjednika Skupštine je profesionalna.

Mandat predsjednika Skupštine traje koliko i mandat Skupštine.

**1.9. Način i postupak izbora predsjednika Skupštine**

**Član 66**

Predlog kandidata za predsjednika Skupštine podnosi se predsjedavajućem u pisanoj formi i mora biti potpisan od strane podnosioca.

Predlog sadrži ime i prezime kandidata, kratku biografiju, stranačku pripadnost, obrazloženje i ime i prezime predstavnika predlagača.

Uz predlog se podnosi saglasnost kandidata o prihvatanju kandidature.

Odbornik može da učestvuje u predlaganju samo jednog kandidata.

Po prijemu predloga, predsjedavajući obavještava Skupštinu o broju podnijetih predloga.

Predsjedavajući određuje pauzu u trajanju od 30 minuta i dostavlja odbornicima predlog, odnosno predloge kandidata za predsjednika Skupštine.

Ako ima više predloga kandidata, predsjedavajući utvrđuje listu kandidata.

Redosljed na listi kandidata utvrđuje se prema broju potpisa odbornika koji su podržali pojedinog kandidata.

**Član 67**

O predlogu za izbor predsjednika Skupštine otvara se pretres.

Predstavnik predlagača ima pravo da usmeno obrazloži predlog u trajanju od najduže 10 minuta.

**Član 68**

Predsjednik Skupštine bira se tajnim glasanjem.

Tajnim glasanjem za izbor predsjednika Skupštine rukovodi predsjedavajući, kome u radu pomažu odbornik iz partije, odnosno koalicije koja ima najveći broj odbornika u Skupštini i sekretar Skupštine.

Kandidat za predsjednika Skupštine ne može učestvovati u rukovođenju glasanjem iz prethodnog stava.

**Član 69**

Tajno glasanje vrši se glasačkim listićima.

Ukoliko je predložen jedan kandidat za predsjednika Skupštine, glasački listić sadrži ime kandidata i riječi ispod imena "za", na lijevoj strani i "protiv", na desnoj strani.

Glasanje za kandidata iz prethodnog stava vrši se zaokruživanjem jedne od naznačenih riječi.

Ukoliko je predloženo više kandidata, na glasačkom listiću kandidati se navode redosljedom utvrđenim u listi kandidata. Ispred imena svakog kandidata stavlja se redni broj.

Glasački listići su iste veličine, oblika i boje i na svakom je utisnut pečat Skupštine.

**Član 70**

Svaki odbornik, po pozivu, dobija glasački listić.

Pošto utvrdi da su odbornici dobili glasačke listiće, predsjedavajući daje potrebna objašnjenja o načinu glasanja i određuje vrijeme glasanja.

Odbornik glasa zaokruživanjem rednog broja ispred imena kandidata za koga glasa.

Odbornik lično stavlja presavijen glasački listić u glasačku kutiju.

**Član 71**

Po završenom glasanju pristupa se utvrđivanju rezultata glasanja.

Rezultat glasanja utvrđuje se na osnovu predatih glasačkih listića.

Predsjedavajući objavljuje koliko je odbornika primilo glasački listić, koliko je odbornika glasalo, koliko je nevažećih glasačkih listića, koliko je pojedini kandidat dobio glasova i koji je kandidat izabran za predsjednika Skupštine.

**Član 72**

Nevažećim glasačkim listićem smatra se: nepopunjen glasački listić, listić na kome je zaokružen redni broj ispred imena više kandidata ili listić koji je popunjen tako da se ne može utvrditi za koga je odbornik glasao.

**Član 73**

Ako nijedan kandidat za predsjednika Skupštine nije dobio potrebnu većinu, glasanje se ponavlja između dva kandidata koji su dobili najveći broj glasova.

Ako ni u ponovljenom glasanju predsjednik Skupštine nije izabran, ponavlja se postupak izbora.

Ako su za predsjednika Skupštine predložena dva kandidata, a nijedan nije dobio potrebnu većinu glasova, ponavlja se postupak izbora.

U ponovnom postupku predlažu se novi kandidati.

**Član 74**

Za predsjednika Skupštine je izabran kandidat, koji je dobio većinu glasova ukupnog broja odbornika u Skupštini.

Nakon izbora, predsjednik Skupštine preuzima predsjedavanje sjednicom.

**Član 75**

U slučaju prestanka mandata predsjedniku Skupštine prije vremena na koje je izabran, sjednicom na kojoj se vrši izbor novog predsjednika Skupštine predsjedava potpredsjednik Skupštine i rukovodi tajnim glasanjem za izbor predsjednika Skupštine.

U slučaju iz prethodnog stava, ukoliko Skupština nema potpredsjednika, Skupštinom predsjedava i rukovodi tajnim glasanjem do izbora novog predsjednika odbornik koji je iz kluba odbornika koji ima najveći broj odbornika.

**Član 76**

Predsjednik Skupštine predstavlja Skupštinu, saziva sjednicu Skupštine, predsjedava i rukovodi njenim radom, stara se o realizaciji odluka i drugih akata Skupštine, predlaže dnevni red, potpisuje akte Skupštine, koordinira rad radnih tijela, sarađuje sa predsjednikom opštine, brine se o javnosti rada Skupštine i obavlja i druge poslove u skladu sa zakonom, ovim statutom i Poslovnikom Skupštine.

**1.10. Način i postupak razrješenja predsjednika Skupštine**

**Član 77**

Predsjednik Skupštine se razrješava ako:

* ne obavlja poslove u skladu sa zakonom, Statutom i drugim aktima;
* svojim ponašanjem naruši ugled funkcije koju vrši;
* nastupi neki od slučajeva nespojivosti vršenja funkcije u smislu zakona;
* zloupotrijebi svoju funkciju;
* bude imenovan na drugu javnu funkciju;
* u drugim slučajevima kada Skupština ocijeni da je nepodoban za obavljanje funkcije.

**Član 78**

Predlog za razrješenje predsjednika Skupštine može podnijeti najmanje jedna trećina odbornika.

Predlog se podnosi Skupštini u pisanom obliku.

Predlog mora da sadrži razloge zbog kojih se predlaže razrješenje.

Skupština donosi odluku o razrješenju najkasnije u roku od 30 dana od dana podnošenja predloga.

**Član 79**

Sjednicu Skupštine na kojoj se odlučuje o predlogu za razrješenje predsjednika Skupštine, predsjednik Skupštine je dužan sazvati najkasnije u roku od 15 dana od dana podnošenja predloga za razrješenje.

Uz saziv sjednice se dostavlja predlog za razrješenje.

**Član 80**

U slučaju da predsjednik Skupštine ne sazove Skupštinu u roku iz prethodnog člana, Skupštinu će sazvati podnosilac predloga za razrješenje.

Sjednicom iz stava 1 ovog člana predsjedava potpredsjednik Skupštine.

**Član 81**

Nakon podnošenja predloga, radno tijelo nadležano za izbor i imenovanja preispituje osnovanost predloga, prikuplja podatke i utvrđuje činjenice od značaja za predlog i o tome izvještava Skupštinu u roku od 20 dana.

O predlogu za razrješenje se otvara rasprava.

Predsjednik Skupštine ima pravo da se na sjednici izjasni o razlozima za razrješenje.

Skupština o razrješenju predsjednika Skupštine odlučuje većinom glasova ukupnog broja odbornika, tajnim glasanjem.

Tajno glasanje vrši se u skladu sa odredbama ovog statuta.

**Član 82**

Skupština, bez pretresa, konstatuje prestanak mandata predsjedniku Skupštine zbog podnošenja ostavke i po sili zakona.

**Član 83**

Predsjedniku Skupštine prestaje mandat po sili zakona:

1. istekom vremena na koje je izabran;
2. gubitkom crnogorskog državljanstva;
3. promjenom prebivališta;
4. kad je pravosnažnom odlukom lišen poslovne sposobnosti;
5. kad je pravosnažnom presudom osuđen za djelo koje ga čini nedostojnim za vršenje funkcije;
6. kad je pravosnažnom presudom osuđen na bezuslovnu kaznu zatvora;
7. u drugim slučajevima propisanim zakonom.

**Član 84**

Predsjednik Skupštine ostavku podnosi Skupštini u pisanoj formi.

Predsjedniku Skupštine prestaje funkcija danom podnošenja ostavke.

Ako je ostavka podnijeta na sjednici Skupštine, Skupština na istoj sjednici, konstatuje da je predsjedniku Skupštine prestala funkcija.

Ako je predsjednik Skupštine ostavku podnio između dvije sjednice, Skupština na prvoj narednoj sjednici konstatuje da je predsjedniku Skupštine prestala funkcija danom podnošenja ostavke.

Sjednicu na kojoj se konstatuje prestanak mandata predsjedniku Skupštine zbog podnošenja ostavke i po sili zakona, saziva i njom predsjedava potpredsjednik Skupštine, do izbora novog predsjednika Skupštine.

U slučaju iz prethodnog stava, ukoliko Skupština nema potpredsjednika, Skupštinu saziva i njom predsjedava odbornik koji je iz kluba odbornika koji ima najveći broj odbornika.

**Član 85**

U slučaju prestanka mandata predsjedniku Skupštine prije isteka vremena na koje je izabran, Skupština će na istoj, a najkasnije na narednoj sjednici, započeti postupak izbora predsjednika Skupštine, u skladu sa odredbama ovog statuta.

Glasanjem za izbor predsjednika, u smislu stava 1 ovog člana, rukovodi potpredsjednik Skupštine kome u radu pomaže sekretar Skupštine.

U slučaju iz prethodnog stava, ukoliko Skupština nema potpredsjednika, glasanjem za izbor predsjednika Skupštine rukovodi odbornik koji je iz kluba odbornika koji ima najveći broj odbornika.

**1.11. Potpredsjednik Skupštine**

**Član 86**

Skupština može imati potpredsjednika.

Potpredsjednika Skupštine iz reda odbornika bira i razrješava Skupština, na predlog predsjednika Skupštine.

Mandat potpredsjednika Skupštine traje koliko i mandat predsjednika Skupštine.

Potpredsjednik Skupštine zamjenjuje predsjednika Skupštine u slučaju njegove odsutnosti i spriječenosti da obavlja svoju dužnost.

Potpredsjednik Skupštine funkciju vrši volonterski.

**Član 87**

Kad predsjedniku Skupštine u slučajevima propisanim zakonom prestane mandat prije isteka vremena na koje je izabran, funkciju predsjednika Skupštine do izbora novog predsjednika Skupštine vrši potpredsjednik Skupštine.

U slučaju da ni potpredsjednik Skupštine nije u mogućnosti da vrši funkciju predsjednika Skupštine, do izbora novog predsjednika funkciju vrši odbornik iz kluba odbornika koji ima najveći broj odbornika.

U slučaju prestanka mandata predsjedniku Skupštine, Skupština je dužna da izvrši izbor predsjednika Skupštine, najkasnije u roku od 30 dana od dana prestanka mandata.

**1.12. Sekretar Skupštine**

**Član 88**

Skupština ima sekretara.

Sekretara Skupštine imenuje i razrješava Skupština, na predlog predsjednika Skupštine, većinom glasova prisutnih odbornika, javnim glasanjem.

Sekretar Skupštine imenuje se na osnovu javnog konkursa, na vrijeme od pet godina.

Za sekretara Skupštine može biti imenovano lice koje ima VII1 nivo kvalifikacije obrazovanja, pravni fakultet, položen stručni ispit za rad u državnim organima i najmanje pet godina radnog iskustva.

Odluku o raspisivanju javnog konkursa za izbor sekretara Skupštine donosi skupštinski odbor nadležan za izbor i imenovanja.

Komisiju za provjeru stručnih sposobnosti za izbor sekretara Skupštine obrazuje skupštinski odbor iz stava 5 ovog člana.

Na pitanja u vezi sprovođenja javnog konkursa i načina provjere stručnih sposobnosti kandidata za sekretara Skupštine, shodno se primjenjuju odredbe Zakona o lokalnoj samoupravi kojima se uređuje popuna radnih mjesta u okviru kategorije visoki rukovodni kadar.

**Član 89**

Sekretar Skupštine organizuje i stara se o obavljanju stručnih, administrativnih i drugih poslova za Skupštinu i njena radna tijela; priprema sjednice Skupštine i njenih radnih tijela; stara se o primjeni odredaba zakona, Statuta, Poslovnika Skupštine i drugih akata kojima se uređuje način rada Skupštine i njenih radnih tijela; odgovoran je za vođenje zapisnika, stenograma, obradu akata Skupštine i za objavljivanje odluka i drugih opštih akata Skupštine; pomaže predsjedniku Skupštine u radu; vrši i druge poslove u skladu sa ovim statutom i aktima Skupštine.

Sekretar Skupštine rukovodi radom službe Skupštine sa svim pravima i obavezama starješine organa lokalne uprave i za svoj rad i rad službe Skupštine, odgovara predsjedniku Skupštine i Skupštini.

Akt o unutrašnjoj organizaciji i sistematizaciji stručne službe Skupštine, donosi sekretar Skupštine, uz saglasnost predsjednika Skupštine.

O pravima i obavezama sekretara Skupštine odlučuje radno tijelo Skupštine nadležno za izbor i imenovanja.

**Član 90**

Sekretaru Skupštine prestaje mandat istekom vremena na koje je imenovan, na lični zahtjev, prestankom radnog odnosa po sili zakona i razrješenjem.

Sekretar Skupštine razrješava se: ako ne obavlja ili nesavjesno obavlja poslove utvrđene zakonom i Statutom Opštine Tuzi, ako je pravosnažnom presudom osuđen na bezuslovnu kaznu zatvora, ako je pravosnažnom presudom osuđen za krivično djelo koje ga čini nedostojnim za vršenje funkcije.

**Član 91**

Predlog za razrješenje sekretara Skupštine, predsjednik Skupštine podnosi Skupštini u pisanoj formi.

Predlog treba da sadrži razloge zbog kojih se traži razrješenje sekretara Skupštine, sa obrazloženjem.

O predlogu za razrješenje serkretara Skupštine pribavlja se mišljenje radnog tijela Skupštine nadležnog za izbor i imenovanja.

Prije razmatranja u Skupštini, predlog se dostavlja sekretaru Skupštine, radi upoznavanja i izjašnjenja u odnosu na razloge zbog kojih se traži razrješenje.

Na sjednici Skupštine predsjednik Skupštine ima pravo da obrazloži predlog i razloge zbog kojih traži razrješenje.

Sekretar Skupštine povodom podnijetog predloga ima pravo da se na sjednici Skupštine izjasni o razlozima za razrješenje.

Nakon okončane rasprave, predsjednik Skupštine daje na glasanje predlog za razrješenje sekretara Skupštine.

**Član 92**

Sekretar Skupštine, po prestanku funkcije, ostvaruje prava u skladu sa zakonom.

**2. Predsjednik opštine**

**Član 93**

Predsjednik opštine je izvršni organ Opštine Tuzi.

Predsjednik opštine bira Skupština na vrijeme od četiri godine, većinom glasova ukupnog broja odbornika.

Za predsjednika opštine može biti izabrano lice koje ispunjava uslove za izbor odbornika, u skladu sa zakonom kojim se uređuje izbor odbornika i poslanika.

Predsjednik opštine se bira najkasnije u roku od 30 dana od dana konstituisanja Skupštine.

Pravo predlaganja kandidata za predsjednika opštine ima najmanje jedna trećina odbornika.

Isto lice može biti ponovo birano za predsjednika opštine.

**2.1. Način i postupak izbora predsjednika opštine**

**Član 94**

Predlog za izbor predsjednika opštine sadrži: ime i prezime kandidata, kratku biografiju i obrazloženje kandidature, kao i pisanu izjavu kandidata da prihvata kandidaturu.

Predlog kandidata predsjednika opštine podnosi se predsjedniku Skupštine u pisanom obliku.

Predsjednik Skupštine dostavlja odbornicima sve primljene predloge kandidata za predsjednika opštine.

O predlogu kandidata otvara se rasprava.

**Član 95**

Ako ima više predloga kandidata, predsjednik Skupštine utvrđuje listu kandidata.

Redosljed na listi kandidata utvrđuje se prema broju potpisa odbornika koji su podržali pojedinog kandidata.

**Član 96**

Predsjednik opštine se bira tajnim glasanjem.

Tajnim glasanjem za izbor predsjednika opštine rukovodi predsjednik Skupštine, kome u radu pomaže sekretar Skupštine i dva odbornika koje Skupština, na predlog predsjednika Skupštine, izabere.

Odbornici iz stava 2 ovog člana ne mogu biti kandidati za predsjednika opštine.

**Član 97**

Na izbor predsjednika opštine tajnim glasanjem shodno se primjenjuju odredbe Statuta kojima se uređuje izbor predsjednika Skupštine.

**Član 98**

Predsjednik opštine koji je izabran iz reda odbornika, izborom na funkciju predsjednika opštine prestaje mandat odbornika.

Ako se predsjednik opštine ne izabere u roku iz člana 93 stav 4 ovog statuta, na predlog Vlade ili jedne trećine odbornika, Skupština donosi odluku o skraćenju svog mandata.

Odluka iz stava 3 ovog člana donosi se u roku od 15 dana od isteka roka iz člana 93 stav 4 ovog statuta.

**Član 99**

Predsjednik opštine daje pred Skupštinom svečanu izjavu: "Svečano se obavezujem da ću dužnost predsjednika opštine obavljati u skladu sa Ustavom, zakonom i Statutom Opštine Tuzi."

**Član 100**

Predsjednik opštine:

1. predstavlja i zastupa opštinu;
2. predlaže propise i druge akte koje donosi skupština;
3. stara se i odgovoran je za izvršavanje zakona, drugih propisa i opštih akata, strateškog plana razvoja opštine i drugih razvojnih planova i programa, kao i za sprovođenje strateških dokumenata od državnog značaja;
4. stara se i odgovoran je za izvršavanje prenesenih i povjerenih poslova;
5. podnosi izvještaj o stanju imovine opštine;
6. odlučuje o otuđenju imovinskih prava na nepokretnostima neposrednom pogodbom, u skladu sa zakonom kojim se uređuje državna imovina;
7. utvrđuje organizaciju i način rada lokalne uprave, po pribavljenom mišljenju glavnog administratora;
8. imenuje i razrješava potpredsjednika opštine, uz saglasnost skupštine;
9. imenuje i razrješava glavnog administratora, starješine organa, odnosno posebnih službi;
10. imenuje i razrješava glavnog gradskog arhitektu;
11. postavlja i razrješava menadžera;
12. podnosi skupštini godišnji izvještaj o svom radu i radu organa i službi, do 31. marta tekuće godine za prethodnu godinu;
13. usmjerava i usklađuje rad organa i službi i javnih službi, radi efikasnijeg ostvarivanja njihovih funkcija i kvalitetnijeg pružanja javnih usluga, o čemu donosi odgovarajuće akte;
14. daje saglasnost na akt o unutrašnjoj organizaciji i sistematizaciji organa i službi i javnih službi;
15. vrši upravni nadzor nad radom organa i službi i javnih službi;
16. donosi akte iz svoje nadležnosti i akte u izvršavanju prenesenih i povjerenih poslova, ako posebnim propisom nije drukčije utvrđeno;
17. odgovoran je za izvršavanje odluka i drugih akata koje donosi skupština i donosi akte za njihovo izvršavanje;
18. donosi akte kojima obezbjeđuje izvršenje budžeta opštine;
19. donosi kadrovski plan;
20. donosi plan integriteta;
21. donosi godišnji plan obuka lokalnih službenika i namještenika;
22. vrši i druge poslove utvrđene zakonom, statutom i drugim aktima opštine.

Predsjednik opštine može imati stručnu službu kojom rukovodi.

Predsjednik opštine donosi akt o unutrašnjoj organizaciji i sistematizaciji stručne službe iz stava 2 ovog člana, odlučuje o izboru kandidata u postupku zasnivanja radnog odnosa i pravima i obavezama zaposlenih u službi.

**Član 101**

Za vršenje poslova iz svoje nadležnosti predsjednik opštine odgovara Skupštini.

Za vršenje prenesenih i povjerenih poslova predsjednik opštine odgovara i Vladi.

U slučaju nezakonitog vršenja ili nevršenja prenesenih ili povjerenih poslova, Vlada obavještava Skupštinu i predlaže preduzimanje mjera, u cilju zakonitog vršenja tih poslova.

Ako se ne preduzmu mjere iz stava 3 ovog člana, Vlada će upozoriti Skupštinu na posljedice nepreduzimanja mjera i preduzeti mjere, u skladu sa - zakonom.

**Član 102**

U vršenju poslova utvrđenih zakonom i ovim statutom, predsjednik opštine donosi: odluke, uputstva, pravilnike, naredbe, rješenja, zaključke i poslovnik o radu predsjednika opštine.

Odlukom se utvrđuje organizacija i način rada organa uprave Opštine Tuzi, utvrđuje nacrt planskog dokumenta, odlučuje o imenovanju i razrješenju i uređuju pojedina pitanja u skladu sa ovlašćenjima utvrđenim zakonom ili drugim propisom.

Uputstvom se propisuje način rada i izvršavanja poslova organa uprave Opštine Tuzi i drugih subjekata koji vrše poslove od interesa za Opštine Tuzi u izvršavanju zakona, odluka Skupštine i drugih propisa.

Pravilnikom se bliže razrađuju pojedina pitanja koja su uređena zakonom, odlukom Skupštine i drugim propisom.

Naredba se donosi radi rješavanja određene situacije koja ima opšti značaj u slučajevima kada je to zakonom ili drugim propisom predviđeno.

Rješenje se donosi za svaki pojedinačni slučaj kada se odlučuje o obrazovanju stručnih savjeta i komisija, rješava sukob nadležnosti, daje saglasnost na akta koja donose organi uprave Opštine Tuzi i drugi subjekti koji vrše poslove od javnog interesa i u drugim slučajevima u skladu sa zakonom.

Zaključkom se utvrđuju nacrti opštih akata koji se stavljaju na javnu raspravu, određuju zadaci organima uprave Opštine Tuzi i subjektima koji vrše poslove od javnog interesa, zauzimaju stavovi, odlučuje o odobravanju sredstava iz budžeta Opštine Tuzi i o drugim pitanjima iz nadležnosti predsjednika opštine o kojima se ne odlučuje drugim aktima.

**Član 103**

Predsjedniku opštine prestaje mandat istekom vremena na koje je izabran, razrješenjem od strane Skupštine, razrješenjem od strane Vlade, podnošenjem ostavke i po sili zakona.

Predsjednik opštine obavještava Skupštinu o podnošenju ostavke i nastanku razloga za prestanak mandata po sili zakona.

Predsjedniku opštine prestaje mandat danom podnošenja ostavke, odnosno danom nastupanja razloga za prestanak mandata po sili zakona.

Prestanak mandata zbog podnošenja ostavke i po sili zakona, konstatuje se aktom Skupštine.

**2.2. Način i postupak razrješenja predsjednika opštine**

**Član 104**

Skupština može razriješiti predsjednika opštine ako:

* u propisanom roku ne predloži budžet i završni račun budžeta;
* ne obezbijedi sprovođenje strateškog plana razvoja Opštine Tuzi i drugih razvojnih planova i programa, kao i strateških dokumenata od državnog značaja;
* ne podnese godišnji izvještaj o svom radu i radu organa uprave Opštine Tuzi i posebnih i stručnih službi u roku iz člana 100 stav 1 tačka 18 ovog statuta;
* ne izvršava sudske odluke.

**Član 105**

Predlog za razrješenje predsjednika opštine može da podnese najmanje jedna trećina odbornika u Skupštini.

Predlog se podnosi predsjedniku Skupštine u pisanom obliku.

Predlog mora sadržati razloge zbog kojih se predlaže razrješenje predsjednika opštine prije isteka mandata, u skladu sa zakonom.

Sjednicu Skupštine na kojoj se odlučuje o predlogu za razrješenje predsjednika opštine, predsjednik Skupštine je dužan sazvati najkasnije u roku od 15 dana od dana podnošenja predloga za razrješenje.

Uz saziv za sjednicu dostavlja se predlog za razrješenje.

**Član 106**

U slučaju da predsjednik Skupštine ne sazove Skupštinu u roku iz prethodnog člana, Skupštinu će sazvati podnosilac predloga.

U slučaju iz prethodnog stava, sjednicom Skupštine predsjedava potpredsjednik Skupštine.

Ukoliko Skupština nema potpredsjednika, u smislu stava 2 ovog člana, Skupštinom predsjedava odbornika koga odredi podnosilac zahtjeva, odnosno iniciative.

**Član 107**

Nakon podnošenja predloga, radno tijelo nadležno za izbor i imenovanja preispituje osnovanost predloga, prikuplja podatke i utvrđuje činjenice od značaja za predlog i o tome izvještava Skupštinu u roku od 20 dana.

O predlogu za razrješenje se otvara rasprava.

Predsjednik opštine ima pravo da se na sjednici Skupštine izjasni o podnijetom predlogu.

Skupština o predlogu za razrješenje predsjednika opštine odlučuje većinom glasova ukupnog broja odbornika, u roku od 30 dana od dana podnošenja predloga.

O predlogu za razrješenje predsjednika opštine Skupština odlučuje tajnim glasanjem.

Tajno glasanje vrši se u skladu sa odredbama ovog statuta.

**Član 108**

Predsjedniku opštine prestaje mandat po sili zakona:

1. gubitkom crnogorskog državljanstva;
2. promjenom prebivališta;
3. kad je pravosnažnom odlukom lišen poslovne sposobnosti;
4. kad je pravosnažnom presudom osuđen za djelo koje ga čini nedostojnim za vršenje funkcije;
5. kad je pravosnažnom presudom osuđen na bezuslovnu kaznu zatvora;
6. u drugim slučajevima propisanim zakonom.

**Član 109**

Kad predsjedniku opštine, u slučajevima propisanim zakonom, prestane mandat, funkciju predsjednika opštine, do izbora novog predsjednika opštine, vrši potpredsjednik opštine, koga odredi Skupština.

U slučaju prestanka mandata predsjednika opštine, izbor predsjednika opštine izvršiće se najkasnije u roku od 30 dana od dana prestanka mandata.

**2.3. Potpredsjednik Opštine**

**Član 110**

Opština ima najviše dva potpredsjednika.

Skupština utvrđuje broj potpredsjednika posebnom odlukom.

Potpredsjednika imenuje i razrješava predsjednik opštine uz saglasnost Skupštine.

Saglasnost iz stava 3 ovog člana je data ako je za odluku glasala većina prisutnih odbornika.

**Član 111**

Mandat potpredsjednika traje koliko i mandat predsjednika opštine.

Izuzetno, kad predsjedniku opštine, u slučajevima propisanim zakonom, prestane mandat, potpredsjedniku opštine koga odredi Skupština, mandat traje do izbora novog predsjednika opštine.

Potpredsjednik zamjenjuje predsjednika opštine u slučaju njegove odsutnosti ili spriječenosti i vrši druge poslove koje mu predsjednik povjeri.

Potpredsjednik opštine prati rad organa lokalne uprave i javnih službi u oblastima za koje ga zaduži predsjednik opštine i stara se o sprovođenju politika u tim oblastima.

Ukoliko opština ima više potpredsjednika, koji od potpredsjednika zamjenjuje predsjednika u njegovoj odsutnosti odnosno spriječenosti utvrđuje predsjednik opštine posebnim aktom koji donosi u svakom konkretnom slučaju.

**Član 112**

Potpredsjedniku prestaje mandat prije vremena na koje je imenovan razrješenjem, podnošenjem ostavke i po sili zakona.

Potpredsjednik opštine može biti razriješen dužnosti ukoliko ne vrši ili nesavjesno vrši poslove utvrđene zakonom i Statutom.

Predsjednik opštine pokreće postupak za davanje saglasnosti za razrješenje potpredsjednika u pisanoj formi sa obrazloženjem, koji podnosi Skupštini.

U postupku razrješenje potpredsjednik ima pravo da se na sjednici izjasni o razlozima zbog kojih se traži njegovo razrješenje.

Potpredsjednik opštine može podnijeti ostavku, o čemu obavještava predsjednika opštine.

Potpredsjedniku opštine prestaje mandat po sili zakona u slučajevima iz člana 108 ovog Statuta.

**VIII - LOKALNA UPRAVA**

**1. Organi uprave Opštine Tuzi i službe**

**Član 113**

Za vršenje zakonom utvrđenih poslova lokalne uprave obrazuju se organi uprave Opštine Tuzi, kao sekretarijati, uprave i direkcije.

Za vršenje stručnih i drugih poslova iz nadležnosti glavnog administratora i glavnog gradskog arhitekte, kao i zajedničkih stručnih i drugih poslova za potrebe Opštine Tuzi mogu se obrazovati stručne službe.

Za vršenje specifičnih poslova lokalne uprave obrazuju se posebne službe (služba komunalne policije, služba zaštite i spašavanja i druge službe, u skladu sa zakonom).

Za pružanje javnih usluga koje su nezamjenljiv uslov života građana, osnivaju se javne službe - javne ustanove, privredna društva i drugi oblici organizovanja u skladu sa zakonom.

Pored organa i službi iz st. 1, 2 i 3 ovog člana, Opština Tuzi ima: Službu Skupštine i druge organe i službe u skladu sa posebnom odlukom predsjednika opštine.

**Član 114**

Unutrašnja organizacija i sistematizacija organa i službi iz člana 113 ovog statuta utvrđuje se zavisno od obima, vrste i složenosti poslova i na način kojim se obezbjeđuje njihovo efikasno, ekonomično i efektivno vršenje.

Kriterijume za organizaciju i sistematizaciju iz stava 1 ovog člana, utvrđuje predsjednik opštine, ako nijesu propisani posebnim zakonom.

**Član 115**

Organi uprave Opštine Tuzi:

1. izvršavaju zakone, druge propise i opšte akte;
2. pripremaju propise i druge akte iz nadležnosti Opštine Tuzi;
3. vrše pripremu i procjenu analize uticaja odluka i drugih propisa (RIA) koje donose Skupština i predsjednik opštine;
4. vrše upravni nadzor nad izvršavanjem propisa i drugih opštih akata;
5. obezbjeđuju vršenje poslova od javnog interesa za lokalno stanovništvo;
6. rješavaju u prvostepenom upravnom postupku o pravima, obavezama i pravim interesima fizičkih lica, pravnih lica i drugih stranaka;
7. odlučuju po pravnim ljekovima korisnika usluga od opšteg interesa;
8. vode evidencije propisane zakonom i opštim aktima Skupštine i predsjednika opštine;
9. vrše i druge poslove utvrđene zakonom, Statutom i drugim aktima Opštine Tuzi.

Priprema i procjena analize uticaja iz stava 1 tačka 3 ovog člana, vrši se u skladu sa aktom organa državne uprave nadležnog za poslove finansija i dostavlja se uz predlog odluke ili drugog propisa Skupštini, odnosno predsjedniku opštine.

**2. Način vršenja nadzora**

**Član 116**

Organi uprave Opštine Tuzi vrše upravni nadzor, i to:

* nadzorom nad zakonitošću akata javnih službi kojima se rješava o pravima, obavezama i pravnim interesima građana i pravnih lica;
* nadzorom nad zakonitošću i cjelishodnošću rada javnih službi,
* inspekcijskim nadzorom.

Nadzor iz stava 1 ovog člana organi vrše preko ovlašćenih službenika i inspektora, odnosno komunalne policije, u skladu sa zakonom i opštim aktima.

Nadzor nad zakonitošću i cjelishodnošću rada službe komunalne policije i službe zaštite i spašavanja vrši predsjednik opštine, u skladu sa odlukom kojom se utvrđuje organizacija i način rada uprave Opštine Tuzi.

**Član 117**

Organi i službe iz člana 113 ovog statuta podnose predsjedniku opštine izvještaj o svom radu, do kraja februara tekuće godine za prethodnu godinu.

**3. Glavni administrator**

**Član 118**

Glavni administrator imenuje se, na osnovu javnog konkursa na vrijeme od pet godina.

Za glavnog administratora može biti imenovano lice koje ima VII1 nivo kvalifikacije obrazovanja, pravni fakultet, položen pravosudni ispit i najmanje pet godina radnog iskustva.

**Član 119**

Glavni administrator:

* vrši poslove drugostepenog organa u upravnim stvarima iz nadležnosti organa i posebnih službi iz člana 113 st. 1 i 3 ovog statuta;
* koordinira rad organa i službi iz člana 113 ovog statuta, u izvršavanju poslova za koje je potrebna međusobna saradnja (priprema propisa, akcionih planova, strateškog plana razvoja Opštine Tuzi i drugih razvojnih planova i programa, priprema izvještaja o njihovoj realizaciji i stručno informativnih materijala, izvještaja o sprovođenju zakona, propisa Opštine Tuzi i dr.);
* daje mišljenje na akt kojim se utvrđuje organizacija i način rada uprave Opštine Tuzi;
* daje stručna uputstva i instrukcije za rad organima i službama iz člana 113 ovog statuta, radi pravilne primjene zakona i drugih propisa;
* priprema godišnji izvještaj o postupanju u upravnim stvarima iz nadležnosti Opštine Tuzi;
* podnosi predsjedniku opštine godišnji izvještaj o radu i druge izvještaje na zahtjev predsjednika opštine;
* rješava sukob nadležnosti između organa uprave Opštine Tuzi i sukob nadležnosti između organa lokalne uprave opštine i organa uprave Opštine Tuzi;
* vrši druge poslove utvrđene zakonom, Statutom Opštine Tuzi i aktima predsjednika opštine.

Za vršenje poslova glavnog administratora obrazuje se stručna služba, kojom rukovodi glavni administrator.

Glavni administrator donosi akt o unutrašnjoj organizaciji i sistematizaciji stručne službe, odlučuje o izboru kandidata u postupku zasnivanja radnog odnosa i pravima i obavezama zaposlenih u službi.

Glavni administrator za svoj rad i rad svoje službe odgovara predsjedniku opštine.

**Član 120**

Glavnom administratoru prestaje mandat: istekom vremena na koje je imenovan, na lični zahtjev, prestankom radnog odnosa po sili zakona i razrješenjem.

**Član 121**

Glavni administrator razrješava se ako:

* ne obavlja ili nesavjesno obavlja poslove utvrđene zakonom, Statutom predsjednika opštine i aktima predsjednika opštine ;
* je pravosnažnom presudom osuđen na bezuslovnu kaznu zatvora;
* je pravosnažnom presudom osuđen za krivično djelo koje ga čini nedostojnim za vršenje funkcije;
* predsjednik opštine ne prihvati godišnji izvještaj o njegovom radu.

**Član 122**

Kada predsjednik opštine utvrdi da glavni administrator ne obavlja ili nesavjesno obavlja poslove utvrđene zakonom, Statutom Opštine Tuzi i aktima predsjednika opštine, predsjednik opštine će pisanim aktom ukazati na učinjene propuste i nepravilnosti u radu i odrediti rok u kojem je glavni administrator dužan da ih otkloni.

Ako glavni administrator ne postupi po upozorenju, predsjednik opštine će ga razriješiti funkcije.

U slučajevima iz člana 121 stav 1 alineja 2 i 3, predsjednik opštine razrješava glavnog administratora odmah nakon donošenja pravosnažne presude.

U slučaju da predsjednik opštine ne prihvati godišnji izvještaj glavnog administratora, predsjednik opštine će aktom konstatovati da nije prihvatio izvještaj i navesti razloge neprihvatanja.

Predsjednik opštine će razriješiti glavnog administratora nakon donošenja akta iz prethodnog stava.

Glavni administrator, po prestanku funkcije, ostvaruje prava u skladu sa zakonom.

**4. Starješine organa uprave Opštine Tuzi**

**Član 123**

Radom organa uprave Opštine Tuzi, službe koja vrši zajedničke, stručne i druge poslove za potrebe Opštine Tuzi i posebnih službi rukovodi starješina organa uprave Opštine Tuzi, odnosno rukovodilac službe, načelnik komunalne policije, komandir službe zaštite i spašavanja, odnosno rukovodilac druge posebne službe (u daljem tekstu: starješina organa, odnosno službe).

Starješina organa odnosno službe imenuje se na osnovu javnog konkursa, na vrijeme od pet godina, ako posebnim zakonom nije drukčije propisano.

Starješina organa za svoj rad i rad organa uprave, odnosno službe kojim rukovodi odgovara predsjedniku opštine.

Starješina organa, odnosno službe donosi akt o unutrašnjoj organizaciji i sistematizaciji i program rada organa, odnosno službe kojom rukovodi, uz prethodnu saglasnost predsjednika opštine, odlučuje o izboru kandidata u postupku zasnivanja radnog odnosa i pravima i obavezama zaposlenih, odlučuje o izuzeću ovlašćenog službenog lica koje vodi upravni postupak i donosi upravni akt u organu uprave, posebnoj službi i javnoj službi i vrši druge poslove u skladu sa zakonom, Statutom i drugim aktima Opštine Tuzi.

Starješini organa, odnosno službe prestaje mandat i razrješava se zbog razloga iz čl. 120 i 121 ovog statuta, ako posebnim zakonom nije drugačije propisano.

**Član 124**

Starješina organa odnosno službe, razrješava se na način i po postupku utvrđenom članom 122 ovog statuta.

**Član 125**

Starješina organa, odnosno službe može imati pomoćnika.

Pomoćnik starješine organa, odnosno službe postavlja se na osnovu javnog konkursa, na vrijeme od pet godina.

Odluku o postavljenju pomoćnika starješine organa, odnosno službe donosi starješina organa, odnosno službe, uz saglasnost predsjednika opštine.

Pomoćniku starješine organa, odnosno službe prestaje mandat i razrješava se zbog razloga iz čl. 120 i 121 ovog statuta.

Pomoćnik starješine organa odnosno službe razrješava se na način i po postupku propisanim za razrješenje starješine organa odnosno službe.

Akt o razrješenju pomoćnika starješine organa odnosno službe, donosi starješina organa, uz saglasnost predsjednika opštine.

**5. Glavni gradski arhitekta**

**Član 126**

Opština Tuzi može imati glavnog gradskog arhitektu koji vrši poslove propisane zakonom kojim se uređuje planiranje prostora i izgradnja objekata.

Ako se za vršenje poslova glavnog gradskog arhitekte obrazuje stručna služba, tom službom rukovodi glavni gradski arhitekta i odgovara za njen rad.

Glavni gradski arhitekta donosi akt o unutrašnjoj organizaciji i sistematizaciji stručne službe, odlučuje o izboru kandidata u postupku zasnivanja radnog odnosa i pravima i obavezama zaposlenih u službi.

Glavni gradski arhitekta imenuje se na osnovu javnog konkursa.

Glavni gradski arhitekta razrješava se iz razloga iz člana 121 ovog statuta.

Glavni gradski arhitekta razrješava se na način i po postupku utvrđenom članom 122 ovog statuta.

**6. Menadžer**

**Član 127**

Opština Tuzi može imati menadžera.

Menadžer predlaže i učestvuje u pripremi i realizaciji planova i programa razvoja Opštine Tuzi kojima se podstiče ekonomski razvoj, preduzetnička inicijativa i javno-privatno partnerstvo, obezbjeđuje zaštita životne sredine i održivi razvoj, priprema i upravlja projektima koji se finansiraju iz međunarodnih fondova i drugih izvora, prati njihovu realizaciju, priprema informacije i izvještaje o realizaciji projekata, uspostavlja i vodi bazu podataka o planovima, programima i projektima, inicira izmjene i dopune propisa koji otežavaju poslovnu inicijativu i vrši druge poslove koje mu povjeri predsjednik opštine.

Menadžer se postavlja na osnovu javnog konkursa, na vrijeme od pet godina.

Menadžer najmanje jedanput godišnje podnosi izvještaj o svom radu predsjedniku opštine.

Menadžer odgovara za svoj rad predsjedniku opštine.

Menadžeru prestaje mandat i razrješava se zbog razloga iz čl. 120 i 121 ovog statuta.

Menadžer se razrješava na način i po postupku utvrđenom članom 122 ovog statuta.

**7. Lokalni funkcioneri**

**Član 128**

Predsjednik opštine, predsjednik Skupštine, potpredsjednik opštine, sekretar Skupštine i glavni administrator su lokalni funkcioneri.

O pravima i obavezama lokalnih funkcionera odlučuje radno tijelo Skupštine nadležno za izbor i imenovanja.

**Član 129**

Poslovi predsjednika opštine, potpredsjednika opštine, glavnog administratora, starješine organa, odnosno službe, glavnog gradskog arhitekte, menadžera i rukovodilaca javnih službi nespojivi su sa funkcijom odbornika.

**IX - MJESNA SAMOUPRAVA**

**Član 130**

Na području Opštine Tuzi osniva se mjesna zajednica kao oblik mjesne samouprave preko koje građani odlučuju i učestvuju u odlučivanju o poslovima od neposrednog interesa, u skladu sa zakonom, Statutom i posebnom odlukom Skupštine.

Građani osnivaju mjesnu zajednicu, u skladu sa odlukom Skupštine.

Odlukom iz stava 2 ovog člana uređuju se uslovi osnivanja, poslovi, organi, -organizacija i rad organa, način odlučivanja, finansiranja i druga pitanja od značaja za rad mjesne zajednice.

Izuzetno od stava 2 ovog člana, Skupština može, kad je to neophodno radi ostvarivanja prava i dužnosti građana, privremeno do osnivanja mjesne zajednice u skladu sa stavom 2 ovog člana obrazovati mjesne zajednice.

**Član 131**

U slučaju kad nijesu izabrani organi mjesnih zajednica, čime se onemogućava ostvarivanje prava građana na mjesnu samoupravu, Skupština ih može privremeno imenovati do sprovođenja izbora u skladu sa propisima.

Privremeni organ ima devet članova koji se imenuju na predlog predstavnika političkih partija koje participiraju u Skupštini Opštine Tuzi, iz reda građana koji imaju prebivalište na području mjesne zajednice za koju se privremeni organ imenuje.

Svaka politička partija zastupljena u Skupštini može da predloži broj članova privremenog organa srazmjerno proporcionalnoj zastupljenosti odborničkih mjesta u Skupštini.

Predsjednika privremenog organa bira privremeni organ iz reda svojih članova.

**Član 132**

Pored poslova utvrđenih Zakonom, u mjesnim zajednicama građani odlučuju i učestvuju u odlučivanju o ostvarivanju lokalnih potreba i interesa, u oblastima koje se odnose na: utvrđivanje programa i planova razvoja mjesne zajednice; pripremu programa snabdijevanja vodom na seoskom području; predloga za sanaciju deponije komunalnog otpada; zaštitu i namjensko korišćenje javnih površina; predloge za dodatno uređenje saobraćaja (saobraćajna signalizacija, uređenje prilaza i dr.); učešće u izgradnji i održavanju lokalnih i nekategorisanih puteva; organizovanje i sprovođenje mjera za sprečavanje i otklanjanje posljedica od elementarnih nepogoda; stvaranje uslova za rad kulturnih i sportskih institucija i održavanje manifestacija u ovim oblastima; vaninstitucionalnu brigu o starim licima i druga pitanja od interesa za život i rad lokalnog stanovništva.

Mjesna zajednica vrši i poslove uprave koji su joj povjereni.

**Član 133**

Sredstva za zadovoljavanje potreba lokalnog stanovništva u mjesnoj zajednici obezbjeđuju se u skladu sa zakonom.

**Član 134**

Registar mjesnih zajednica vodi nadležni organ uprave Opštine Tuzi.

Upisom u registar mjesna zajednica stiče svojstvo pravnog lica.

**X - UČEŠĆE GRAĐANA U OSTVARIVANJU LOKALNE SAMOUPRAVE**

**Član 135**

Oblici učešća lokalnog stanovništva u ostvarivanju lokalne samouprave utvrđeni su zakonom i ovim statutom.

Organi uprave Opštine Tuzi su obavezni, na zahtjev građana, pružiti stručnu pomoć, u pogledu ostvarivanja njihovog prava na učešće u ostvarivanju lokalne samouprave.

Način i postupak učešća građana u vršenju javnih poslova uređuje se posebnom odlukom Skupštine.

**Član 136**

Oblici neposrednog učešća građana u izjašnjavanju i odlučivanju su: inicijativa, građanska inicijativa, zbor građana, referendum (opštinski i mjesni) i drugi oblici izjašnjavanja i odlučivanja utvrđeni ovim statutom.

Način i postupak učešća lokalnog stanovništva u izjašnjavanju i odlučivanju o poslovima od zajedničkog interesa bliže se uređuje ovim statutom.

**1. Inicijativa**

**Član 137**

Građani imaju pravo da podnesu inicijativu pred nadležnim organima uprave Opštine Tuzi radi razmatranja i odlučivanja o određenim pitanjima od interesa za lokalno stanovništvo u skladu sa zakonom, a naročito:

* utvrđivanja linija u gradskom i prigradskom saobraćaju;
* izgradnje, proširivanja i uređenja groblja;
* asfaltiranja puteva;
* pružanja komunalnih usluga;
* razvoja i zaštite životne sredine;
* boljeg informisanja;
* utvrđivanja dužine radnog vremena u ugostiteljskim objektima;
* zaštite spomenika i spomen obilježja;
* razvoja sporta;
* razvoja kulture i umjetnosti;
* zaštite od buke;
* izgradnje infrastrukturnih objekata;
* i druga pitanja za koja se može podnijeti građanska žalba i peticija.

O podnijetoj inicijativi nadležni organ uprave Opštine Tuzi je dužan da zauzme stav i u roku od 30 dana o tome obavijesti podnosioca inicijative.

Ako organ ne postupi po inicijativi, podnosilac inicijative može da se obrati predsjedniku opštine ili Skupštini.

**2. Građanska inicijativa**

**Član 138**

Građanskom inicijativom predlaže se donošenje ili promjena akta kojim se uređuju značajna pitanja iz nadležnosti Opštine Tuzi.

Građani imaju pravo da pokrenu pred Skupštinom Opštine Tuzi građansku inicijativu o sljedećim pitanjima:

* utvrđivanje poreza;
* uređenja prostora;
* uređivanje i korišćenje građevinskog zemljišta;
* javni prevoz putnika u gradskom i prigradskom saobraćaju;
* socijalna i dječja zaštite;
* postavljanje privremenih objekata.

**Član 139**

Za pokretanje građanske inicijative iz člana 145 ovog statuta, potrebno je obezbijediti najmanje 300 potpisa građana, sa brojem lične karte i adresom stanovanja, koji imaju prebivalište na teritoriji Opštine Tuzi.

Urednost podnijete inicijative u pogledu broja potpisnika, na zahtjev Službe Skupštine, cijeni organ nadležan za vođenje evidencija o građanima, a njenu sadržinu ocjenjuje radno tijelo Skupštine nadležno za pitanja koja su predmet inicijative.

Neuredna inicijativa se vraća podnosiocu na dopunu.

Podnosilac inicijative je dužan da istu dopuni u roku od 30 dana.

Ukoliko podnosilac građanske inicijative u ostavljenom roku ne otkloni utvrđene nedostatke, Skupština će odbaciti građansku inicijativu.

Skupština je dužna da se o podnijetoj inicijativi izjasni u roku od 60 dana.

**Član 140**

Skupština je dužna da na sjednici na kojoj se razmatra inicijativa omogući prisustvo predstavnika podnosioca inicijative.

Po građanskoj inicijativi Skupština odlučuje zaključkom.

Skupština zaključkom prihvata ili ne prihvata građansku inicijativu.

Kada Skupština prihvati građansku inicijativu određuje zadatke nadležnim organima.

Ako Skupština ne prihvati građansku inicijativu, o pitanju o kojem se pokrenula građanska inicijativa, može se raspisati referendum u roku od 90 dana od dana odlučivanja po inicijativi.

O podnijetoj građanskoj inicijativi o pitanjima koja su od značaja za građane opštine, nadležni organ Opštine Tuzi pribavlja mišljenje skupštine opštine.

**3. Zbor građana**

**Član 141**

Zbor građana saziva nadležni organ mjesne zajednice po sopstvenoj inicijativi ili na zahtjev građana sa područja za koje se organizuje zbor.

Zbor građana može sazvati predsjednik Skupštine i predsjednik opštine radi dobijanja mišljenja građana o pojedinim pitanjima od lokalnog interesa i odbornik u Skupštini koji je upisan u birački spisak područja za koje se organizuje zbor, radi pribavljanja mišljenja o određenom pitanju od strane građana.

Zbor građana saziva se javnim upućivanjem poziva najmanje sedam dana prije održavanja zbora.

Poziv se objavljuje u sredstvima informisanja i ističe na oglasnoj tabli mjesne zajednice i Skupštine, a može se objaviti i na javnim objektima, drugim oglasnim mjestima, ulaznim vratima stambenih zgrada i na drugi pogodan način.

**Član 142**

Zahtjev za sazivanje zbora građana mora sadržati u pisanoj formi obrazložen predlog pitanja koje zbor treba da razmatra.

Ukoliko zahtjev za sazivanje zbora podnose građani, zahtjev mora sadržati ime i prezime građana,broj lične karte, adresu stanovanja i svojeručni potpis.

**Član 143**

Broj građana potreban za sazivanje, pitanja o kojima građani odlučuju na zboru i rad zbora za područje za koje se zbor saziva, određuje se odlukom kojom se uređuje osnivanje i rad mjesnih zajednica.

**Član 144**

Zbor građana, većinom glasova prisutnih građana, usvaja zahtjeve i predloge i upućuje ih nadležnom organu.

Organi Opštine Tuzi su dužni da, u roku od 60 dana od dana održavanja zbora građana, razmotre zahtjeve i predloge i o njima obavijeste građane.

**4. Referendum**

**4.1. Opštinski referendum**

**Član 145**

Opštinski referendum raspisuje se radi prethodnog izjašnjavanja građana o osnivanju novih opština, ukidanju ili spajanju postojećih i promjeni sjedišta Opštine Tuzi.

Opštinski referendum može se raspisati i za:

1. izgradnju kapitalnih investicija;
2. uvođenje samodoprinosa;
3. promjenu imena opštine;
4. pitanja o simbolima opštine (himna, zastava, grb, praznik);
5. druga pitanja kada to ocijeni Skupština.

Opštinski referendum Skupština može raspisati i kada ocijeni da građani treba da odluče o nekom pitanju od vitalnog značaja za Opštinu Tuzi.

Opštinski referendum se može raspisati za teritoriju Opštine Tuzi.

Odluka na referendumu je donijeta ako je za nju glasala većina građana koji su glasali, pod uslovom da je na referendum izašla većina od ukupnog broja građana koji imaju biračko pravo.

**Član 146**

Predlog za raspisivanje opštinskog referenduma mogu podnijeti predsjednik opštine, najmanje jedna trećina odbornika ili najmanje 5% birača upisanih u birački spisak opštine, prema podacima o broju birača sa poslednjih izbora.

Odluku o raspisivanju opštinskog referenduma donosi Skupština, većinom glasova ukupnog broja odbornika.

**Član 147**

Pravo izjašnjavanja na opštinskom referendumu ima građanin Opštine Tuzi koji, u skladu sa propisima, ima biračko pravo.

Od dana raspisivanja opštinskog referenduma do dana održavanja ne može proteći manje od 45 ni više od 90 dana.

Opštinski referendum sprovodi Komisija za sprovođenje opštinskog referenduma i glasački odbori.

Komisiju za sprovođenje opštinskog referenduma imenuje Skupština, u skladu sa zakonom.

Glasačke odbore imenuje Komisija za sprovođenje opštinskog referenduma, za svako glasačko mjesto, u skladu sa zakonom.

**Član 148**

Skupština je dužna da najkasnije u roku od 15 dana od dana podnošenja izvještaja komisije za sprovođenje opštinskog referenduma, konstatuje rezultate referenduma.

Skupština je dužna da, u roku od 60 dana od dana održanog referenduma, donese odgovarajući akt, ako takva obaveza proizilazi iz rezultata referenduma.

O pitanju o kojem su se građani na opštinskogm referendumu izjasnili protiv, ne može se u roku od 12 mjeseci ponovo raspisati opštinski referendum.

**4.2. Mjesni referendum**

**Član 149**

Na mjesnom referendumu, građani sa dijela teritorije Opštine Tuzi izjašnjavaju se o pitanjima iz nadležnosti Opštine Tuzi.

Mjesni referendum se može raspisati o sljedećim pitanjima:

1. uvođenju mjesnog samodoprinosa;
2. izgradnji objekata od mjesnog interesa;
3. drugim pitanjima od interesa za građane sa tog područja.

**Član 150**

Odluku o raspisivanju mjesnog referenduma donosi Skupština, na predlog najmanje 5% birača upisanih u birački spisak opštine za područje za koje se predlaže raspisivanje referenduma, prema podacima o broju birača sa poslednjih izbora upisanih za to područje.

**Član 151**

Mjesni referendum je uspio pod uslovima koji su propisani za opštinski referendum.

**Član 152**

Građani se mogu o određenim pitanjima izjašnjavati pisanim putem i putem anketa i upitnika.

**4.3. Samodoprinos**

**Član 153**

O uvođenju samodoprinosa građani odlučuju na referendumu.

Inicijativu za uvođenje samodoprinosa mogu podnijeti: najmanje jedna trećina odbornika, predsjednik opštine ili 5% građana koji imaju biračko pravo sa teritorije za koju se odlučuje o uvođenju samodoprinosa.

Uz inicijativu za uvođenje samodoprinosa podnosi se program kojim se utvrđuju izvori, namjena i način obezbjeđivanja ukupnih finansijskih sredstava za realizaciju samodoprinosa.

Po podnijetoj inicijativi za uvođenje samodoprinosa odlučuje Skupština, većinom glasova ukupnog broja odbornika.

Odluka o uvođenju samodoprinosa se smatra donijetom kada se za nju na referendumu izjasni većina od ukupnog broja građana koji imaju biračko pravo i prebivalište na teritoriji na kojoj se sredstva prikupljaju, kao i građani koji nemaju biračko pravo i prebivalište na teritoriji na kojoj se sredstva prikupljaju, ako na -toj teritoriji imaju nepokretnu imovinu.

U slučaju iz prethodnog stava, Skupština utvrđuje da je donijeta odluka o uvođenju samodoprinosa.

Odluka o uvođenju samodoprinosa sadrži: namjenu, područje, vrijeme za koje se uvodi samodoprinos, ukupan iznos sredstava koja se prikupljaju, obveznike samodoprinosa, lica koi se oslobađaju obaveze, visinu samodoprinosa, način obračunavanja i ostvarivanja nadzora građana nad namjenskim korišćenjem sredstava i druga pitanja od značaja za uvođenje samodoprinosa.

**5. Drugi oblici izjašnjavanja građana**

**Član 154**

Pored oblika neposrednog odlučivanja i izjašnjavanja građani mogu učestvovati u ostvarivanju lokalne samouprave i putem peticija, predloga i žalbi, u skladu sa ovim statutom.

**Član 155**

Svako ima pravo da podnese peticiju, predlog i građansku žalbu, kao i da od organa traži obavještenja iz njihovog djelokruga rada.

Žalba, odnosno peticija iz stava 1 ovog člana, može se podnijeti elektronskim putem, u skladu sa zakonom.

**Član 156**

Peticija, predlog i građanska žalba mogu se podnijeti u slučaju:

1. povrede prava na lokalnu samoupravu,
2. da Opština Tuzi ne obezbijedi zaštitu manjinskih prava i sloboda,
3. da organi uprave Opštine Tuzi i javne službe ne obezbjeđuju efikasnost i zakonitost rada,
4. da se organi uprave Opštine Tuzi i javne službe ne pridržavaju kodeksa i standarda postupanja sa građanima,
5. da organi Opštine Tuzi i javne službe ne obezbjeđuju javnost i transparentnost svog rada.

**Član 157**

Peticija, predlog i građanska žalba podnosi se Skupštini Opštine Tuzi, u slučajevima utvrđenim u članu 163 stav 1, tač. 1 i 2 ovog statuta i predsjedniku opštine, u slučajevima utvrđenim u članu 163 stav 1, tač. 3, 4 i 5 ovog statuta.

**Član 158**

Peticija, predlog i građanska žalba se podnose u pisanoj formi i mora biti uredno potpisana.

Organ kojem je peticija, predlog i građanska žalba podnijeta, preko nadležnih organa i službi, prikuplja potrebne podatke i obavještenja od značaja za odlučivanje po istim.

Organ nadležan za odlučivanje po peticiji, predlogu i građanskoj žalbi je obavezan donijeti odluku, odnosno obavijestiti podnosioca, u roku od 30 dana od dana prijema.

**XI - SARADNJA OPŠTINE TUZI SA DRUGIM OPŠTINAMA I GRADOVIMA**

**Član 159**

Opština Tuzi ostvaruje saradnju sa drugim opštinama i gradovima u zemlji i inostranstvu radi ostvarivanja zajedničkih interesa u oblasti lokalne samouprave, u skladu sa Ustavom i zakonom.

Odluku o saradnji iz stava 1 ovog člana donosi Skupština Opštine Tuzi.

**XII - ODNOSI ORGANA OPŠTINE TUZI I NEVLADINIH ORGANIZACIJA**

**Član 160**

Pored oblika saradnje utvrđenih zakonom, organi Opštine Tuzi sarađuju sa nevladinim organizacijama, i to:

* dostupnošću radnih verzija, nacrta i predloga opštih akata, planova i programa razvoja i izvještaja o radu organa i javnih službi neposrednim uvidom i putem internet prezentacije;
* informisanjem putem biltena i elektronskim putem;
* pozivanjem i prisustvovanjem na press konferencijama;
* osnivanjem Savjeta za saradnju Opštine Tuzi i nevladinih organizacija.

Uslovi, način i postupak ostvarivanja saradnje i partnerstva Opštine Tuzi i druga pitanja od značaja za saradnju i partnerstvo Opštine Tuzi i nevladinih organizacija, uređuju se posebnom odlukom Skupštine.

**Član 161**

Predstavnik nevladine organizacije može da učestvuje u radu sjednice Skupštine, na način i po postupku uređenim Poslovnikom Skupštine.

**Član 162**

Predstavnik nevladinih organizacija dužan je poštovati Statut i Poslovnik Skupštine.

**Član 163**

Predsjednik opštine će, najmanje jedanput godišnje, organizovati radni sastanak predsjednika klubova odbornika i predstavnika lokalnih nevladinih organizacija u cilju unapređenja dalje saradnje.

Predsjednik opštine će, najmanje jedanput godišnje, organizovati radni sastanak glavnog administratora, starješina organa i javnih službi i predstavnika nevladinog sektora u cilju razmatranja dostignutog stepena i unapređenja dalje saradnje.

**XIII- JAVNOST I TRANSPARENTNOST RADA**

**Član 164**

Javnost i transparentnost rada organa Opštine Tuzi, organa uprave Opštine Tuzi, posebnih, stručnih i javnih službi, obezbjeđuje se u skladu sa zakonom.

Javnost rada organa i službi iz stava 1 ovog člana se obezbjeđuje:

* slobodnim pristupom informacijama i podacima u skladu sa zakonom;
* informisanjem javnosti o radu organa, aktivnostima koje su u toku i planovima za naredni period;
* objavljivanjem izvještaja u sredstvima javnog informisanja ili na drugi pogodan način;
* izdavanjem informatora o radu organa koji sadrži informacije koje su od neposrednog interesa za građane;
* učešćem građana u vršenju javnih poslova;
* objavljivanjem nacrta odluka u sredstvima javnog informisanja;
* omogućavanjem građanima da dostave sugestije, predloge i primjedbe na rad organa i službi (web sajt, kutija sugestija, dežurni telefon i dr.) i
* na drugi način u skladu sa zakonom i propisom Skupštine.

Način i postupak ostvarivanja javnosti i transparentnosti bliže se uređuje Poslovnikom i odlukama Skupštine.

**Član 165**

U cilju obezbjeđivanja javnosti i transparentnosti rada organa Opštine Tuzi, predsjednik Skupštine, predsjednik opštine i glavni administrator, dužni su najmanje jedanput tromjesečno putem lokalnih medija ili na drugi pogodan način informisati građane o aktivnostima organa u proteklom i planiranim aktivnostima u narednom periodu.

Organi uprave Opštine Tuzi, obavezni su da upoznaju javnost o procjeni analize uticaja odluka i drugih propisa (RIA) koje donosi Skupština i predsjednik opštine.

Organi uprave Opštine Tuzi, obavezni su da javno objave održavanje savjetovanja ili drugih oblika stručne obrade i rasprave o pitanjima iz svog djelokruga, omoguće učešće građana i praćenje rada od strane medija.

**XIV - SAVJET ZA RAZVOJ I ZAŠTITU LOKALNE SAMOUPRAVE**

**Član 166**

Radi ostvarivanja demokratskog uticaja građana na unapređenje rada lokalne samouprave, Skupština može osnovati Savjet za razvoj i zaštitu lokalne samouprave (u daljem tekstu: Savjet).

Savjet ima predsjednika i četiri člana, koje bira Skupština, koji se biraju iz reda uglednih građana i stručnjaka u oblastima lokalne samouprave, urbanizma i prostornog planiranja, strateškog planiranja, privrede i društvenih djelatnosti.

Aktom o osnivanju Savjeta, bliže se uređuju prava i dužnosti, sastav, način izbora i rada Savjeta i druga pitanja od značaja za njegovo funkcionisanje.

**XV - IZMJENE STATUTA**

**Član 167**

Postupak za izmjene i dopune Statuta pokreće se predlogom odluke o izmjeni i dopuni Statuta.

Predlog iz stava 1 ovog člana može podnijeti predsjednik opštine, odbornik i najmanje 500 birača upisanih u birački spisak opštine, prema podacima o broju birača sa poslednjih izbora.

Odluku o izmjeni Statuta donosi Skupština većinom glasova ukupnog broja odbornika.

**Član 168**

Promjena Statuta vrši se odlukom.

**XVI - PRELAZNE I ZAVRŠNE ODREDBE**

**Član 169**

Propisi čije je donošenje propisano ovim statutom, donijeće se, odnosno uskladiti u roku od 90 dana, od dana stupanja na snagu ovog statuta.

Do donošenja propisa iz stava 1 ovog člana, primjenjivaće se postojeći propisi, ukoliko nijesu u suprotnosti sa ovim statutom.

**Član 170**

Stupanjem na snagu ovog statuta prestaje da važi Statut opštine u okviru Glavnog grada – Tuzi ("Službeni list CG - opštinski propisi" broj 39/17).

**Član 171**

Ovaj statut stupa na snagu osmog dana od dana objavljivanja u "Službenom listu Crne Gore - opštinski propisi".

Broj: 02-030/19-

Tuzi, \_\_\_\_\_.2019. godine

**SKUPŠTINA OPŠTINE TUZI**

**PREDSJEDNIK,**

**Fadil Kajoshaj**